paragraph_text: Gigantocelularni tumor je tumor kojeg karakteriziraju multinuklearne divovske stanice koje podsjećaju na osteoklaste. Tumor zahvaća kost, najčešće gornji kraj bedrene kosti, gornji kraj goljenične kosti, nadlaktičnu kost, donji dio palčane kosti. Ovaj tip tumora čini oko 4-5% svih primarnih tumora kosti. Tumor se u većini slučajeva ponaša kao dobroćudni tumor, iako je lokalno vrlo agresivan. U manjem postotku tumor može biti i vrlo zloćudan. Ponekad se događa (5-10% slučajeva) da dobroćudni oblik tumor pređe u izrazito zloćudan. Dogodi se i da dobroćudni tumor metastazira u pluća ili neki drugi organ (znak zloćudnosti) i svejedno ne utječe na duljinu života.